上胡主簿愿
作者：方一夔
朝代：宋

paragraphs: 尹公起宣城，謂是金閨彥。
失脚簿領叢，斜飛集州縣。
南陵枌榆地，妙年試雄剸。
還將舊棠陰，來作清溪掾。
近來多政學，誤製好東絹。
我公有淵源，家學富經傳。
四明炯清水，玉映崑山片。
以茲撫凋瘵，精神皎如練。
囷倉出毫末，德化速郵傳。
到官未百日，惻惻庭闈戀。
花外想安車，戲舞斑衣緣。
推此壽斯民，童髦劇歡忭。
我亦囿陶鈞，有道恥貧賤。
洗眼看政成，携上金鑾殿。